Vyf beseer toe vier voertuie botsArgieffoto: ER24 Vyf mense is beseer, van wie een ernstig, toe vier voertuie Saterdagaand op die R114 naby die R511 in Diepsloot, noord van Johannesburg, gebots het. Werner Vermaak, ER24-woordvoerder, sê hulle en ander nooddienste het met hul aankoms op die toneel vier voertuie verspreid oor die gebied aangetref. “Die bestuurder van een van die voertuie was in ŉ ernstige toestand,” sê Vermaak. “Paramedici het op hom afgekom waar hy nog agter die stuur van sy voertuig vasgesit het en moes hom daar uithaal.” Vermaak vertel nadat die man suksesvol uit die wrak gehaal is, is hy per ER24-helikopter vir verdere behandeling na die Busamed in Modderfontein geneem. Nog vier pasiënte is op die toneel behandel vir geringe tot matige beserings en al vier is daarna per ambulans hospitaal toe geneem. Die polisie was op die toneel om die oorsaak van die ongeluk te ondersoek, sê Vermaak.